Piers Blaikie

Piers Macleod Blaikie (født 29. januar 1942 i Helensburgh, Skottland) er en skotsk geograf. Han er professor emeritus ved University of East Anglia, Norwich, Storbritannia.

Biografi
Han er en sentral og innflytelsesrik forsker innen feltet politisk økologi, og har gjennom hele karrieren arbeidet i skjæringspunktet mellom utviklingsstudier og geografi, med hovedvekt på forholdet natur/samfunn.

Han tok en bachelorgrad i geografi ved University of Cambridge i 1964, og en mastergrad samme sted i 1967. I 1971 fikk han en ph.d.-grad i geografi ved samme universitet.

Etter avsluttet mastergrad underviste han ved University of Reading (1967–1972) og University of East Anglia i flere perioder før han ble utnevnt til professor der, ved School of Development Studies, en stilling han hadde til 2003. Deretter har han vært professorial fellow samme sted og gjesteforsker og gjesteprofessor ved flere andre universiteter. I perioden 1998–2003 var han professor II ved Institutt for geografi, NTNU.

I 2007 ble han professor emeritus.

Publikasjoner (utvalg) 
Blaikie har publisert innen flere områder, om blant annet jordbruksendring, HIV/AIDS i Afrika og miljøpolitikk. Innenfor disse feltene og politisk økologi, jordbrukspolitisk økonomi og politisk analyse er han forfatter eller medforfatter av 17 bøker, 24 bokkapitler og 39 artikler.

Sentrale bøker:

The Political Economy of Soil Erosion in Developing Countries. (1985)
Land Degradation and Society. Methuen (1987). Medforfatter H. Brookfield
At Risk: Natural Hazards, People’s Vulnerability and Disasters. Med Ben Wisner, Terry Cannon og Ian Davis. London, Routledge. (2003)
Forests, People and Power: the Political Ecology of Reform in South Asia. Medredaktør: O. Springate-Baginski

Hedersbevisninger (utvalg) 

 2000 – medlem av Det Kongelige Norske Videnskabers Selskab (DKNVS).
 2004 – The Royal Geographical Society Edward Heath Award for publikasjoner om Afrika og Asia.
 2006 – en av de 50 forskerne i Simon D. (ed.) 2006. Fifty Key Thinkers on Development.
 2008 – Et eget hefte av tidsskriftet Geoforum (nummer 39, s. 687–772) utgitt til ære om ham, og med ham og hans forskning som emne for alle artiklene: «In Honor of the Life work of Piers Blaikie in Political Ecology and Development Studies»
 2009 – æresdoktor (doctor honoris causa) ved NTNU.
 2009 – mottok Robert McC. Netting Award fra Association of American Geographers.
 2011 – En årlig forelesning, Piers Blaikie Lecture on Politics of the Environment, ble etablert ved the University of East Anglia.

Referanser

Eksterne lenker 
 Piers Blaikies profilside ved University of East Anglia  Besøkt 2. oktober 2018

Skotske geografer
Æresdoktorer ved NTNU
Medlemmer av Det Kongelige Norske Videnskabers Selskab
Økologer
Geografer på 1900-tallet
Geografer på 2000-tallet